Bertel Haarder (V), 2011-04-01:
Jeg må gentage, hvad jeg sagde for et år siden: Regeringen har ingen planer om at nedlægge regionerne.
Ansvarsfordelingen mellem staten og regionerne er ganske klar.
Regionerne har ansvaret for sygehusene, den behandlende psykiatri, de praktiserende læger og det øvrige sygesikringsområde.
Staten har ansvaret for den landsdækkende koordinering og de overordnede rammer og krav.
Kommunerne har ansvaret for forebyggelse, pleje og genoptræning; det, der ikke foregår under indlæggelsen.
Hvis der er et problem, består det i, at ikke alle respekterer denne ansvarsfordeling.
Det kan man næsten dagligt se i aviserne, hvor driftsmæssige dispositioner på et hospital lægges på regeringens bord.
Der var f.eks. i går en artikel i et formiddagsblad, hvor alle adspurgte ordførere mente, at det var regeringens ansvar, at der var en mand, der måske blev overflyttet til et sted, hvor han ikke kunne blive hjulpet på toilettet.
Se, hvis det er ordførernes mening, at det er regeringens ansvar, så skal man skynde sig at nedlægge regionerne.
Borgerne bliver jo helt forvirrede, hvis de tror, at det er regeringen, som styrer detaljerne på afdelingerne, for så må de jo tro, at de skal gå til regeringen, når der er noget galt.
Jeg kan også se på min brevbunke, at det er der mange der tror, og det bestyrkes borgerne selvfølgelig i, når de hører folketingspolitikere sige, at det er regeringens skyld, hvis man har foretaget en eller anden disposition, som måske er forkert.
Man kan ikke på en gang gå ind for at bevare regionerne og samtidig give regeringen ansvaret for hver eneste disposition.
Hvis et parti gør det, vil jeg svare, som statsministeren også har svaret tidligere, nemlig at så må man sige rent ud, at man vil have regionerne nedlagt, for som statsministeren sagde: Det koster kun et ord.
Den seneste økonomiaftale synes jeg var et godt skridt i retning af styrket økonomistyring og overholdelse af budgetterne.
Den sikrede flere penge, den sikrer en fortsat forbedring af produktiviteten, og den giver regionerne et centralt ansvar for, at ressourcerne forvaltes bedst muligt.
Regionspolitikerne skal så på den baggrund tage ansvaret på sig, hvilket jeg også fornemmer at de gør.
Der er store forventninger til sundhedsvæsenet.
Derfor er det også det eneste område i det offentlige, som får lov til at vokse år for år.
Også sidste år skete der en vækst i antallet af læger og sygeplejersker på hospitalerne.
Danske Regioner offentliggjorde for få uger siden deres forventninger til regionernes regnskaber for 1010.
Hvis de tal holder, så viser de, at regionerne har taget opgaven på sig og har fået bedre styr på sygehusenes økonomi efter de store overskridelser, der har været.
Selvfølgelig skal unødig administration undgås, og jeg kan forstå, at det er det, forslagsstillerne er ude på, og jeg vil også gerne understrege, at det selvfølgelig er både statens og regionernes opgave at trimme administrationen mest muligt og at undgå dobbeltfunktioner, men man kan godt trimme administrationen og undgå dobbeltfunktioner uden at nedlægge regionerne. Jeg vil godt udtale min anerkendelse af, at regionerne har haft held til at behandle flere og flere patienter.
Der er faktisk set i forhold til 2001 200.000 flere, der hvert år får en operation.
Jeg så for nylig en udmelding fra Region Syddanmark om, at man i løbet af det kommende år vil effektivisere for 30 mio. kr. ved at foretage bedre indkøb og sende flere opgaver i udbud og foretage visse besparelser på personaleområdet.
Det er alt sammen noget, som fører til en trimning af organisationen, ikke på bekostning af patienterne, men til fordel for patienterne, for det betyder jo, at man kan hjælpe flere patienter for de samme penge, når man effektiviserer.
En nedlæggelse af regionerne vil ikke trylle regionernes opgaver væk, for de skal stadig løses, og selv om jeg har stor tiltro til mine egne evner, og selv om jeg i og for sig er stolt over den enorme tiltro, der er, til, at jeg kan styre hospitalerne bedre, end regionerne kan, vil jeg godt advare imod, at man uden videre springer ud i den model, for et statsligt styret system skal jo også være følsomt over for borgernes ønsker, over for regionale forskelle osv.
Jeg synes, man må tage hatten af for, at regionerne har fået samlet specialerne på færre hospitaler og derved gavnet behandlingen af borgerne.
At der så har været vild uenighed om, hvor et eller et par af hospitalerne lige præcis skulle placeres, er en helt anden sag.
Men selve øvelsen, hvor vi samler behandlingen på færre enheder, men hvor der til gengæld er alle de eksperter til rådighed, som der skal være for at få den optimale behandling, er der jo bred opbakning til, og borgerne ved godt, at når der skal skæres i et menneske, er det mere trygt at komme hen et sted, hvor man ved de bedste eksperter findes – det er gået op for borgerne for længst.
Og de fleste af dem, der skal vente 54 dage, har jo selv foretrukket at vælge det nærmeste hospital frem for at benytte deres udvidede frie hospitalsvalg.
Regionerne har netop fremlagt et stort forandringsprojekt med fokus på at løfte kvaliteten i sundhedsvæsenet.
Et af projektets pejlemærker er at forebygge fejl, reducere spild og etablere samarbejde på nye områder.
Jeg går ud fra, at det også indbefatter samarbejde med kommunerne, for samarbejde mellem regioner og kommuner er nok i virkeligheden det største problem i øjeblikket, for mange borgere falder ned i den revne, der er mellem regionerne og kommunerne, og derfor har vi obligatoriske sundhedsaftaler, og dem skal vi have til at fungere.
På denne baggrund må jeg selvfølgelig også afvise Liberal Alliances andet beslutningsforslag, som pålægger regeringen at gennemføre en undersøgelse af konsekvenserne af en nedlæggelse af regionerne.
Det fremgår af det, jeg har sagt, at det er de politiske holdninger her i Tinget, som afgør, om regionerne skal nedlægges.
Hvis det her i Tinget bliver fast praksis, at hver eneste lille disposition, der kan diskuteres, er et regeringsansvar, så skal man nedlægge regionerne.
Så enkelt er det, og det behøver vi ikke at analysere.
Så på den baggrund vil jeg tillade mig at afvise begge forslag.